Market Alert: หุ้นจีนบวกแรง รับแบงก์ชาติจีนปรับค่าเงินหยวนอ่อน - FINNOMENA
ตลาดหุ้นจีน A-shares ปรับตัวขึ้นแตะระดับสูงสุดนับตั้งแต่เดือนมีนาคม ด้วยแรงหนุนจากหุ้นกลุ่มการเงินและบริโภค หลังธนาคารกลางจีนปรับค่าเงินหยวนอ่อนลง
29 พ.ค. 2564

ตลาดหุ้นจีน A-shares ปรับตัวขึ้นแตะระดับสูงสุดนับตั้งแต่เดือนมีนาคม ด้วยแรงหนุนจากหุ้นกลุ่มการเงินและบริโภค หลังธนาคารกลางจีนปรับค่าเงินหยวนอ่อนลง
เมื่อวันอาทิตย์ที่ผ่านมา ธนาคารกลางจีน (PBOC) เปิดเผยว่าจะไม่ปล่อยให้เงินหยวนแข็งค่ามากจนเกินไป หลังไตรมาสนี้แข็งค่าขึ้นมาแล้ว 2.2% การแข็งค่าส่งผลให้ต้นทุนสินค้านำเข้าลดลงโดยเฉพาะสินค้าโภคภัณฑ์ซึ่งมีอิทธิพลต่ออัตราเงินเฟ้อ
และเช้าวันนี้ธนาคารกลางจึนได้กำหนดอัตราแลกเปลี่ยนอ่อนค่ากว่าที่คาดการณ์กันไว้ ซึ่งนักวิเคราะห์มองว่าเป็นการปรับค่าอัตราแลกเปลี่ยนเพื่อสร้างความสมดุลของกระแสเงินเข้าและออก ไม่ได้คาดหวังให้เกิดการเคลื่อนไหวของเงินลงทุนขนาดใหญ่
ข่าวดังกล่าวส่งผลดีต่อตลาดหุ้นจีน A-shares ไม่ว่าจะเป็นดัชนี China A50 ที่ปรับตัวขึ้น 2.8% ขณะที่ดัชนี CSI300 ปรับขึ้น 2.06% นำโดยหุ้นขนาดใหญ่ เช่น Luxshare Precision Industry +3.75%, CITIC Securities +3.61% ขณะที่หุ้นบริษัทสุราขนาดใหญ่อย่าง Kweichow Moutai ปรับตัวขึ้นถึง 4.7%
FINNOMENA Investment Team มีมุมมองเชิงบวกต่อตลาดหุ้นจีน A-shares มาโดยตลอด จากการควบคุมสถานการณ์การแพร่ระบาดได้อย่างดี ส่งผลให้การฟื้นตัวของเศรษฐกิจมีความโดดเด่นในระดับโลกซึ่งหนุนด้วยการผลิตและส่งออกจากกระแสการฟื้นตัวของเศรษฐกิจโลก ด้านการบริโภคภายในก็มีสัญญาณการฟื้นตัวมาโดยตลอดนับตั้งแต่ต้นปีที่ผ่านมา
แม้การเติบโตของกำไรต่อหุ้น (EPS growth) จะยังเป็นรองดัชนี S&P 500 แต่ก็ยังถูกปรับประมาณการขึ้นอย่างต่อเนื่องมาโดยตลอด ส่งผลให้เมื่อพิจารณาระดับ Valuation แล้วตลาดหุ้นจีน A-shares ยังมี Upside
แท็ก:
Advance
Article
Knowledge
Short Content
แชร์บทความ: